આજના સમાજજીવનનો સવાલ એ છે કે પેન્ટ પહેરતી, લેપટોપ વાપરતી, ઘરમાં ચોવીસ કલાકની બાઈ રાખીને બાળઉછેર કરી રહેલી મમ્મી સાચી કે ગઈ કાલની કોળિયા ભરાવતી, વાર્તાઓ કહેતી, હાલરડાં ગાતી અને ચિંતામાં અડધી અડધી થઈ જતી, સતત પ્રશ્નો પૂછતી મમ્મી સાચી? આજની ટીનએજ સંતાનને મમ્મીના સવાલો ‘લોડ’ લાગે છે. સંતાન છટકવા મથે છે, મમ્મી પકડવા મથે છે. આજની મમ્મી બહારની દુનિયાથી ગભરાય છે એટલે એ પોતાના સકંજા, જાસૂસી કે નિયંત્રણોને વધુ કડક કરતી જાય છે. આ વિષચક્ર ફર્યા જ કરે છે!